CELEX: 32016D0547
Language: ro
Date: 2016-04-07 00:00:00
Title: Decizia (UE) 2016/547 a Comisiei din 7 aprilie 2016 de aprobare, în numele Uniunii Europene, a modificării protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de acordul de parteneriat în domeniul pescuitului între Comunitatea Europeană și Regatul Maroc

8.4.2016   
            
            
               RO
            
            
               Jurnalul Oficial al Uniunii Europene
            
            
               L 94/14
            
         DECIZIA (UE) 2016/547 A COMISIEI
   din 7 aprilie 2016
   de aprobare, în numele Uniunii Europene, a modificării protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de acordul de parteneriat în domeniul pescuitului între Comunitatea Europeană și Regatul Maroc
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2013/785/UE a Consiliului din 16 decembrie 2013 privind încheierea în numele Uniunii Europene a protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de acordul de parteneriat în domeniul pescuitului între Uniunea Europeană și Regatul Maroc (1), în special articolul 3,
   întrucât:
   
               (1)
            
            
               Articolul 10 din Acordul de parteneriat în domeniul pescuitului între Comunitatea Europeană și Regatul Maroc (2), denumit în continuare „acordul”, aprobat prin Regulamentul (CE) nr. 764/2006 al Consiliului (3), instituie un comitet mixt responsabil cu monitorizarea aplicării acordului și, în special, cu supravegherea punerii sale în aplicare, a interpretării și funcționării acestuia în bune condiții. Articolul 5 din Protocolul între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Uniunea Europeană și Regatul Maroc, denumit în continuare „protocolul”, aprobat prin Decizia 2013/785/UE, autorizează comitetul mixt să adopte modificări ale protocolului.
            
         
               (2)
            
            
               S-a stabilit reunirea comitetului mixt la Bruxelles între 14 și 16 octombrie 2015, pentru a adopta modificarea anumitor măsuri tehnice necesare pentru punerea în aplicare a protocolului, și anume repartizarea numărului și a tonajului navelor de pescuit cu paragate autorizate în categoria „pescuit demersal”, după ce s-a constatat o subutilizare a acestei subcategorii, precum și componența capturilor din categoria „pescuit pelagic industrial”, pentru a permite continuarea activităților de pescuit în această categorie.
            
         
               (3)
            
            
               Comisia a transmis Consiliului, până la data reuniunii în cauză a comitetului mixt, un document pregătitor care prezenta detaliile poziției avute în vedere de Uniune.
            
         
               (4)
            
            
               Poziția avută în vedere de Uniune a fost aprobată de Consiliu, în conformitate cu punctul 3 din anexa la Decizia 2013/785/UE.
            
         
               (5)
            
            
               Măsurile privind repartizarea numărului și a tonajului navelor de pescuit cu paragate au fost consemnate în procesul-verbal al reuniunii comitetului mixt, iar cele privind componența capturilor din categoria „pescuit pelagic industrial” au fost confirmate prin scrisoarea nr. 510/11 din 13 noiembrie 2015 a Ministerului Agriculturii și Pescuitului Maritim din Maroc.
            
         
               (6)
            
            
               Creșterea ratei capturilor din speciile sardină-sardinelă este compensată printr-o reducere echivalentă a ratei capturilor din speciile stavrid/macrou/hamsie, procentajul capturilor accidentale rămânând neschimbat.
            
         
               (7)
            
            
               Modificările respective ar trebui aprobate în numele Uniunii Europene.
            
         
               (8)
            
            
               Este necesar să se prevadă aplicabilitatea retroactivă a acestor măsuri începând cu data de 13 noiembrie 2015,
            
         ADOPTĂ PREZENTA DECIZIE:
   Articolul 1
   Se aprobă în numele Uniunii modificările aduse fișelor tehnice nr. 4 și nr. 6 din protocolul între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană și Regatul Maroc, adoptate de comitetul mixt instituit în temeiul articolului 10 din acordul menționat anterior și care rezultă din extrasul din procesul-verbal și din extrasul din scrisoarea nr. 510/11 care figurează în anexele I și II la prezenta decizie.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 13 noiembrie 2015.
   
      Adoptată la Bruxelles, 7 aprilie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 349, 21.12.2013, p. 1.
   
      (2)  JO L 141, 29.5.2006, p. 4.
   
      (3)  Regulamentul (CE) nr. 764/2006 al Consiliului din 22 mai 2006 privind încheierea Acordului de parteneriat în domeniul pescuitului între Comunitatea Europeană și Regatul Maroc (JO L 141, 29.5.2006, p. 1).
   
      ANEXA I
      
         Extras din procesul-verbal al reuniunii din 14-16 octombrie 2015 a comitetului mixt înființat prin Acordul de parteneriat în domeniul pescuitului între Comunitatea Europeană și Regatul Maroc
      
      După ce a constatat subutilizarea subcategoriei de nave cu paragate și după cererea Uniunii Europene de revizuire a tonajului autorizat, partea marocană propune o nouă repartizare a numărului și a tonajului navelor autorizate în conformitate cu plafonul capacității totale de pescuit cu paragate de la categoria 4, după cum urmează: 5 nave de pescuit cu paragate de maximum 150 GT și 4 nave de pescuit cu paragate de maximum 200 GT. Partea marocană va continua să analizeze cererea în cadrul plafonului global stabilit prin analizarea cererilor de licență pentru nave cu tonaj de peste 200 GT.
   
   
      ANEXA II
      
         Extras din scrisoarea nr. 510/11 din 13 noiembrie 2015 a Ministerului Agriculturii și Pescuitului Maritim din Maroc
      
      În urma solicitării formulate în cadrul celei de-a 2-a reuniuni a comitetului mixt, care a avut loc la Bruxelles între 14 și 16 octombrie 2015, referitoare la revizuirea anumitor modalități tehnice de exploatare a speciilor pelagice mici din categoria 6, am plăcerea de a vă informa că avizul științific al INRH recomandă modificarea ratei capturilor din grupul de specii sardină-sardinelă la 37 % din cota alocată și menținerea cotei la acest nivel pentru a evita supraexploatarea stocului.